Sisällissodan koettelemassa maassa nälänhätä voimistuu ja kolera leviää entistä nopeammin.

Kolera leviää sisällissodasta kärsivässä Jemenissä entistä nopeammin. Uusien tartuntaepäilyjen määrä on kasvanut rajusti muutamassa viikossa.

Heinäkuussa tartuntaepäilyjen määrä nousi kahdessa viikossa 250 000:sta yli 390 000:een. Syyskuuhun asti kestävän sadekauden uskotaan pahentavan tilannetta.

Tulevina kuukausina uusien koleratartuntojen määrä voi nousta jopa 600 000:een. Vielä toukokuussa Maailman terveysjärjestö WHO laski, että sairastuneiden määrä ylittäisi 300 000:n marraskuuhun mennessä.

Kyseessä on maailman pahin koleraepidemia sitten vuoden 2010, kun Haitissa levinneeseen koleraan kuoli yli 8 700 ihmistä. Jemenissä kuolleita on yli 1 800.

Koleran uhrien lisäksi ainakin 5 000 siviiliä on kuollut Jemenin sisällissodassa maaliskuun 2015 jälkeen.

Presidentti Abdrabuh Mansur Hadin hallintoa tukevan liittouman, Iranin tukemien huthikapinallisten ja terroristijärjestö al-Qaidan väliset taistelut ajoivat maan sisällissotaan alkuvuodesta 2015. Levotonta Jemenissä on ollut jo vuoden 2011 arabikevään kansannoususta lähtien.

Jemeniläinen hammaslääketieteen tohtori Sakhr Murshid ehti lähteä perheensä kanssa maasta hieman ennen kuin koleraepidemian viimeisin aalto huhtikuussa alkoi.

Hammaslääketieteen apulaisprofessorina valtion yliopistossa työskennellyt Sakhr Murshid on elänyt sisällissodan keskellä pääkaupungissa Sanaassa, jonka huthikapinalliset valtasivat syyskuussa 2014.

Sisällissota romuttaa terveydenhuollon lisäksi myös Jemenin koulutusjärjestelmää.

Unicefin arvion mukaan maan kouluikäisistä lapsista yli kaksi miljoonaa ei pysty käymään koulua. Opettajista yli 70 prosenttia taas on joutunut työskentelemään palkatta.

Yliopisto-opiskelijoiden tulevaisuuden kannalta Murshid näkee suurena ongelmana korruption. Opiskelijat eivät istu kursseilla vaan hoitavat ne ostamalla arvosanoja.

”Lisäksi korruptoitunut henkilökunta kontrolloi kaikkea. Toisia palkataan, toisia erotetaan. Olin ollut kahdeksan kuukautta ilman palkkaa ennen kuin lähdin. Se on hullua.”

Opetusta vaikeuttavat myös muut ongelmat. Sairaaloiden ja koulujen tapaan myös yliopistoja on ilman sähköä. Osa tiloista on otettu sotilaskäyttöön ja osa tuhottu.

”Ilman sähköä ei hammaslääketieteellisessä pysty opettamaan sitä, mikä kuuluu opintoihin, kuten hammaslääkärin tuolin käyttöä.”

Murshidin työtovereista osa lähti maasta jo ennen kriisin syvenemistä vuonna 2015.

Toukokuussa Murshid itse pääsi yli kuukauden kestäneen matkan jälkeen tutkijaksi Helsingin yliopistoon kansainvälisen Scholar Rescue Fund -ohjelman kautta.

Jemenistä lähtö on mahdollista vain harvalle.

Maan ulkopuolelle on paennut yli 180 000 turvapaikanhakijaa ja pakolaista, pääosin naapurimaihin ja Afrikan sarven alueelle.

Lähtöä vaikeuttaa se, ettei Jemenistä voi lentää ilman viisumia kuin muutamaan maahan, kuten Sudaniin. Lentojen hinnat ovat moninkertaistuneet. Sisällissota myös hankaloittaa pankkitoimintaa ja rahan kulkua maassa.

Jemenin kriisi on muutamassa vuodessa muuttunut humanitaariseksi katastrofiksi.

Koleraepidemian lisäksi nälänhädän arvioidaan pahenevan ja puhtaan juomaveden saannin vaikeutuvan loppuvuonna. Jo nyt kolme neljäsosaa maan 27,5 miljoonaisesta väestöstä on avun tarpeessa.